stanford-oval/wikipedia huggingface dataset:
การเขียนโปรแกรมเชิงแข่งขัน
ประเภท > การแข่งขันนอกสถานที่

การแข่งขันนอกสถานที่คือการแข่งขันที่ผู้เข้าแข่งขันจะต้องเดินทางไปยังสถานที่ซึ่งผู้จัดการแข่งขันเตรียมไว้ให้และเข้าแข่งขัน โดยส่วนมากแล้วการแข่งขันเหล่านี้จะมีรางวัลแก่ผู้เข้าร่วมแข่งขัน เช่น เงิน หรือรางวัลเป็นเหรียญ ตัวอย่างการแข่งขันประเภทนี้คือ
IOI หรือ คอมพิวเตอร์โอลิมปิก เป็นหนึ่งในการแข่งขันที่เก่าแก่ที่สุด โดยผู้เข้าแข่งขันจะเป็นผู้แทนของแต่ละประเทศจำนวน 4 คน จำกัดให้ผู้เข้าแข่งขันเป็นนักเรียนระดับมัธยมศึกษาเท่านั้น
ACM ICPC เป็นหนึ่งในการแข่งขันที่เก่าแก่ที่สุด ผู้เข้าแข่งขันจะต้องเป็นนักเรียนระดับมหาวิทยาลัย โดยแข่งเป็นทีม แต่ละทีมมีสมาชิก 3 คน สนับสนุนโดยไอบีเอ็ม
Topcoder Open เป็นการแข่งขันที่เริ่มในปี 2004 โดยท็อปโค้ดเดอร์
ทั้งนี้ การแข่งขันนอกสถานที่บางรายการอาจจะมีการคัดเลือกผู้เข้าแข่งขันมาจากการแข่งขันออนไลน์ก่อน ส่วนมากจะเป็นในรายการแข่งขันที่มีผู้เข้าแข่งขันจำนวนมาก ทำให้ต้องมีการแข่งขันออนไลน์หลาย ๆ รอบเพื่อคัดเลือกผู้เข้าแข่งขันให้เหลือน้อยลง และผู้เข้าแข่งขันที่ผ่านจนถึงรอบชิงชนะเลิศจะได้ไปแข่งนอกสถานที่ เช่น
Google Code Jam เป็นการแข่งขันที่เริ่มในปี 2003 ซึ่งทั้งจัดและสนับสนุนโดยกูเกิล
Facebook Hacker Cup เป็นการแข่งขันที่เริ่มในปี 2011 ซึ่งทั้งจัดและสนับสนุนโดยเฟซบุ๊ก
ประเภท > การแข่งขันออนไลน์

การแข่งขันออนไลน์คือการแข่งขันที่ผู้เข้าแข่งขันสามารถเข้าร่วมได้ผ่านทางอินเทอร์เน็ตได้ ส่วนมากจะไม่มีรางวัลตอบแทน
ท็อปโค้ดเดอร์ (Topcoder) เป็นบริษัทสัญชาติสหรัฐอเมริกาซึ่งจัดการแข่งขันออนไลน์ รวมถึงทำธุรกิจในด้านการเขียนโปรแกรมด้วย การแข่งขันของท็อปโคดเดอร์มีความโดดเด่นจากระบบการแข่งขันซึ่งหลังจบการแข่งเขียนโปรแกรมจะมีการแข่งขันหาข้อผิดพลาดของผู้เข้าแข่งขันคนอื่น หากสามารถหาข้อผิดพลาดได้ก็จะได้คะแนนเพิ่มขึ้น
โค้ดฟอร์ซ (Codeforces) เป็นเว็บสัญชาติรัซเซียซึ่งจัดการแข่งขันถี่มาก (ประมาณทุก ๆ 2 อาทิตย์) มีความโดดเด่นจากระบบการแข่งขันที่สามารถหาข้อผิดพลาดของผู้เข้าแข่งขันคนอื่นได้ตลอดระยะเวลาการแข่งขัน
โดยส่วนใหญ่แล้วเว็บแข่งขันออนไลน์ก็จะมีระบบตรวจออนไลน์ด้วย โดยนำโจทย์จากการการแข่งขันออนไลน์รอบก่อน ๆ มาให้ฝึกหัด
ประเภท > ระบบตรวจออนไลน์

ระบบตรวจออนไลน์คือเว็บที่รวบรวมโจทย์ต่าง ๆ ไว้เผื่อให้ฝึกหัดการเขียนโปรแกรม โจทย์อาจจะเป็นโจทย์จากการแข่งขันที่จบแล้ว หรือโจทย์ที่ตั้งใจเขียนมาลงในระบบตรวจออนไลน์โดยเฉพาะก็ได้
SPOJ ระบบตรวจออนไลน์สัญชาติโปแลนด์ซึ่งมีโจทย์เพื่อฝึกฝนการเขียนโปรแกรมมากมาย และมีบริการให้กับผู้จัดการแข่งขันในการจัดการแข่งขันเขียนโปรแกรมออนไลน์ด้วย
UVa Online Judge มีโจทย์กว่า 3,500 ข้อ มาจากการแข่งขันเขียนโปรแกรมออนไลน์ต่าง ๆ
Hust Virtual Judge เว็บสัญชาติจีน เป็นเว็บจำลองการแข่งขันออนไลน์เสมือนโดยไปดึงโจทย์และชุดทดสอบมาจากแหล่งต่าง ๆ
ในประเทศไทย

ในประเทศไทย การแข่งขันเขียนโปรแกรมส่วนมากโดยเฉพาะอย่างยิ่งในระดับชั้นมัธยมศึกษาเกิดจากการส่งเสริมของสถาบันส่งเสริมการสอนวิทยาศาสตร์และเทคโนโลยี (สสวท.) เพื่อผลักดันโครงการคอมพิวเตอร์โอลิมปิกของประเทศไทย ความสนใจในการเขียนโปรแกรมเชิงแข่งขันนี้เพิ่มขึ้นเป็นอย่างมากจากการที่ประเทศไทยได้เป็นเจ้าภาพในการจัดการแข่งขันคอมพิวเตอร์โอลิมปิกนานาชาติครั้งที่ 23 ในปี 2011 โดยได้มีการเปิดเว็บไซต์ระบบตรวจออนไลน์ programming.in.th การแข่งขันออนไลน์และนอกสถานที่ IOI Thailand League 2010 หรือการแข่งขัน Thailand Code Jom ที่เลียนแบบการแข่งขัน Google Code Jam เป็นต้น เพื่อส่งเสริมให้นักเรียนระดับชั้นมัธยมศึกษาสนใจในการเขียนโปรแกรม ส่วนในระดับชั้นมหาวิทยาลัยก็จะมีการแข่งขัน ACM ICPC ซึ่งคณะวิศวกรรมศาสตร์ของมหาวิทยาลัยต่าง ๆ มักจะเข้าร่วมด้วย
แหล่งข้อมูลอื่น

Thailand OI เก็บถาวร 2013-06-24 ที่ เวย์แบ็กแมชชีน เว็บไซต์คอมพิวเตอร์โอลิมปิก ประเทศไทย (ไทย)
โครงการโอเพนซอร์ซเกี่ยวกับระบบการจัดการแข่งขัน
Cafe-grader เก็บถาวร 2011-01-22 ที่ เวย์แบ็กแมชชีน ระบบการตรวจโปรแกรมที่ใช้ในการแข่งขัน APIO 2008 (อังกฤษ)
Contest Management System เครื่องมือโอเพนซอร์ซเขียนด้วยภาษาไพธอนที่ใช้ในการจัดการแข่งขันคอมพิวเตอร์โอลิมปิก 2012 (อังกฤษ)
เจนภพ จบกระบวนวรรณ

| เจนภพ จบกระบวนวรรณ |
| --- | --- |

สารนิเทศภูมิหลัง
ชื่อเกิด: สันติภพ เจนกระบวนหัด
ชื่ออื่น: น้อย, ภพ
เกิด: 21 เมษายน พ.ศ. 2498 (69 ปี) จังหวัดนครปฐม ประเทศไทย
บิดา: พันเอก (พิเศษ) เจนหัด เจนกระบวนหัด
มารดา: กุสุมา เจนกระบวนหัด (สมถวิล คงพิบูลย์)
คู่สมรส: สุขสม เจนกระบวนหัด
บุตร: 2 คน
อาชีพ: นักวิชาการ, นักเขียน, นักประวัติศาสตร์, นักจัดรายการวิทยุ, นักจัดรายการโทรทัศน์, นักประพันธ์เพลง, โปรดิวเซอร์เพลง
ปีที่แสดง: พ.ศ. 2517- ปัจจุบัน
เจนภพ จบกระบวนวรรณ (เกิด 21 เมษายน พ.ศ. 2498) เป็นนักจดหมายเหตุ นักวิชาการเพลงไทยลูกทุ่งชาย นักจัดรายการวิทยุ - โทรทัศน์ชาวไทย เป็นผู้ก่อตั้งพิพิธภัณฑ์เพลงลูกทุ่ง สถานีวิทยุเสียงศิลปิน 105.25 FMz สถาบันวิชาไทย และเป็นผู้ร่วมก่อตั้ง หอภาพยนตร์ (องค์การมหาชน) เจนภพเป็นปูชนียบุคคลเกียรติยศที่สำคัญทางด้านเพลงลูกทุ่ง และวงการสื่อสารมวลชน ถือเป็นบุคคลสำคัญในการรื้อฟื้นและบุกเบิกเพลงไทยลูกทุ่งในวิทยุให้กลับมานิยมอีกครั้งในยุค จีเอ็มเอ็ม แกรมมี่ กำลังได้รับความนิยมสูงสุด ในปี พ.ศ. 2529 - 2530
เจนภพ จบกระบวนวรรณ ได้รับพระราชทานสมญานามจาก สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ให้เป็น "โฆษกลูกทุ่ง" เมื่อวันที่ 3 กรกฎาคม พ.ศ. 2554 และยังได้รับฉายาจากประชาชนเป็น "เจ้าพ่อเสื้อลายดอก"
ประวัติ

เจนภพมีชื่อจริงว่า สันติภพ เจนกระบวนหัด เกิดวันพฤหัสบดีที่ 21 เมษายน พ.ศ. 2498 เป็นบุตรของ พันเอก (พิเศษ) เจนหัด เจนกระบวนหัด พ่อเป็น ฅนคลองข่อย หรือ คลองพระอุดม อำเภอปากเกร็ด นนทบุรี กับนางสมถวิล (หรือกุสุมา) เจนกระบวนหัด (สกุลเดิม คงพิบูลย์) เป็น แม่ค้าขายหนังสือ เป็น สาวนครชัยศรี นครปฐม น้องชายชื่อ นายจักรพงษ์ เจนกระบวนหัด
ประวัติ > การศึกษา

เริ่มเรียนคำว่า ก.ไก่ ก.กา ที่หน้าค่ายเขาพระงาม จังหวัดลพบุรี กับคุณครูชาวบ้านใกล้ ๆ บ้านพักนายทหาร
ประถมศึกษาปีที่ 1 - 6 ศึกษาที่โรงเรียนรัตโนภาส จังหวัดนครราชสีมา
ประถมศึกษาปีที่ 7 เทอมต้น ที่โรงเรียนรัตโนภาส จังหวัดนครราชสีมา
ประถมศึกษาปีที่ 7 เทอมกลาง ศึกษาที่โรงเรียนรวมมิตรวิทยา จังหวัดนครราชสีมา
ประถมศึกษาปีที่ 7 เทอมปลาย ศึกษาที่โรงเรียนวัดแค (ภัทรญาณวิทยา) อำเภอนครชัยศรี จังหวัดนครปฐม
มัธยมศึกษาตอนต้น ศึกษาที่โรงเรียนงิ้วรายบุญมีรังสฤษฎิ์ อำเภอนครชัยศรี จังหวัดนครปฐม
มัธยมศึกษาตอนปลาย ศึกษาที่โรงเรียนวัดเขมาภิรตาราม จังหวัดนนทบุรี
อุดมศึกษาที่คณะโบราณคดี มหาวิทยาลัยศิลปากร วิทยาเขตวังท่าพระ
ประวัติ > เข้าสู่วงการ

สันติภพเริ่มต้นเขียนหนังสือเล่มแรกโดยการเขียนวิจารณ์วารสารดำรง (คอลัมน์วิจารณ์หนังสือ) ของหนังสือพิมพ์ประชาชาติรายวัน เมื่อปี พ.ศ. 2517 ทำให้เขาเริ่มเป็นที่รู้จักโดยทั่วไปในชื่อนามปากกา "เจนภพ จบกระบวนวรรณ" งานเขียนมีทั้งบทวิจารณ์ , สารคดี , บทกวี , บทสัมภาษณ์ , เรื่องสั้น , คอลัมนิสต์ ส่วนใหญ่ที่เขียนที่ทำมาเป็นงานด้านศิลปวัฒนธรรมพื้นบ้านพื้นเมือง มหรสพไทยและเพลงภาพยนตร์ไทย ลูกทุ่ง (ร่วมสมัย) เป็นต้น โดยบางครั้งใช้นามปากกาในการเขียนว่า "นิจ ศุภสาคร" ช่วงที่เรียนปี 2 และปีที่ 3 ทำงานพิเศษตรวจผลงานต้นฉบับและพิสูจน์อักษรที่โรงพิมพ์พิฆเนศและนิตยสารแมน ของพจนาถ เกศจินดา ช่วงเรียนปีที่ 4 ทำงานที่โรงพิมพ์เรือนแก้ว
ของสุจิตต์ วงษ์เทศ จากคนพิสูจน์อักษรจนได้เป็นผู้ช่วยบรรณาธิการในสำนักพิมพ์ต่างๆ เช่น สำนักพิมพ์การเวก , นิตยสารเศรษฐกิจการเมืองและวัฒนธรรม, นิตยสารเดินทางท่องเที่ยว , นิตยสารภรรยา , นิตยสารศิลปวัฒนธรรม ต่อมาเลื่อนขึ้นเป็นบรรณาธิการบริหารของสำนักพิมพ์วิทวัส และสำนักพิมพ์เอเซีย รวมถึงยังเป็นคอลัมน์นิสต์ประจำหนังสือพิมพ์อีกหลายฉบับ เช่น ประชาชาติรายวัน , ประชาธิปไตยรายวัน , สยามรัฐรายวัน , เสียงปวงชนรายวัน , อาทิตย์รายสัปดาห์ , มติชนรายสัปดาห์ , ชาวกรุง , คุรุปริทัศน์ , ถนนดนตรี , สยามดารารายวัน และยังเป็นผู้ก่อตั้งเพื่อนนักเขียนสตูดิโออีกด้วย
ประวัติ > ชีวิตครอบครัว

สมรสกับ สุขสม (พลชัย) เจนกระบวนหัด มีบุตรชาย 2 คน คือ ธรรมภพ เจนกระบวนหัด และ พิพิธภัณฑ์ เจนกระบวนหัด
ประวัติ > การงานช่วงกลาง

ที่ปรึกษาศูนย์สังคีตศิลป์ ธนาคารกรุงเทพ พ.ศ.2522 - ปัจจุบัน
เริ่มจัดรายการวิทยุครั้งแรก รายการ "อมตะเพลงลูกทุ่ง" ออกอากาศวันเสาร์ที่ 12 กรกฎาคม พ.ศ. 2529 ทางสถานีวิทยุกระจายเสียงกองทัพบกยานเกราะ ศูนย์การทหารม้า เอเอ็ม 540 กีโลเฮิรซ์ เวลา 16.00 - 17.00 น.
เริ่มจัดรายการภาคเอฟเอ็มครั้งแรกในรายการ "อมตะเพลงไทย" ออกอากาศวันพุธที่ 23 กรกฎาคม พ.ศ. 2529 ทางสถานีวิทยุกระจายเสียงเสียงจากทหารเรือ เอฟเอ็ม 88.5 เมกะเฮิรซ์ เวลา 8.00 - 9.00 น. จัดให้แก่ บริษัทบางกอกคาสเส็ท จำกัด ซึ่งต่อมาในภายหลังคือบริษัท แม่ไม้เพลงไทย
ต่อมารายการ ข้าวเกรียบเพลงเก่า ภาคเอเอ็มให้ บริษัท วิทยาศรม จำกัด และยังเคยจัดรายการวิทยุศึกษานอกโรงเรียน
ทำรายการโทรทัศน์เพื่อการศึกษา ชื่อรายการ "พิพิธภัณฑ์เพลงลูกทุ่ง" ให้การศึกษานอกโรงเรียน
ได้รับตำแหน่งหัวหน้าฝ่ายประชาสัมพันธ์ให้ จีเอ็มเอ็ม แกรมมี่ หรือ บริษัทแกรมมี่ เอนเตอร์เทนเม้นท์ จำกัด (ยุคแรก)
จัดรายการข้าวเกรียบเพลงเก่า (ภาคดึก) ภาคเอฟเอ็มให้ เอไทม์มีเดีย (บริษัทในเครือของ จีเอ็มเอ็ม แกรมมี่)
จัดรายการ "ข้าวเม่าเพลงไทย" ภาคต่างจังหวัด (ออกอากาศที่ จังหวัดชลบุรี) ให้เอไทม์มีเดีย
จัดรายการ "สรรพสังคีต" ออกอากาศกว่า 50 จังหวัด ภาคเอเอ็มให้ ธนาคารกรุงเทพ
จัดรายการเวทีวาทะศิลป์วัฒนธรรม เป็นรายการสนทนาทางสถานีวิทยุกระจายเสียงกองทัพบก กองพลที่ 1 รักษาพระองค์ และสถานีวิทยุกระจายเสียงทหารอากาศ ทุ่งมหาเมฆ ออกอากาศผ่านดาวเทียมไปยังหลายจังหวัด และยังเคยจัดรายการเพลงลูกทุ่งให้ บริษัท มีเดียพลัส
จัดรายการให้ บริษัท ดอกบัวคู่ จำกัด ออกอากาศทั่วประเทศ จัดรายการให้ ยาหม่องเมนโทลาทัม ออกอากาศที่อำเภอเมืองสมุทรสงคราม จังหวัดสมุทรสงคราม
จัดรายการ "บางระจันมัลติเพล็กส์" ออกอากาศที่ จังหวัดสิงห์บุรี
จัดรายการโทรทัศน์รายการ "หมอเพลงเจนภพ" ทางช่อง 7 สี หลังเคารพธงชาติ ออกอากาศไม่เกิน 5 นาที
เป็นวิทยากรรับเชิญในรายการ "ทีวีวาที" ของ กรรณิกา ธรรมเกษร ไทยทีวีสีช่อง 9 อ.ส.ม.ท.
วิทยากรรับเชิญในรายการ "อะคาเดมี่ แฟนเทเชีย" หลายปีซ้อน
คณะกรรมการตัดสิน ในช่วงเสียงดีมีค่าเทอม ในรายการชิงช้าสวรรค์ ให้กับ บริษัท เวิร์คพอยท์ เอ็นเทอร์เทนเมนท์ จำกัด (มหาชน) ทางช่องโมเดิร์นไนน์ทีวี
ประวัติ > การงานปัจจุบัน

เป็นผู้อำนวยการสถานีวิทยุเสียงศิลปิน FM 105.25 Mhz และ เป็นผู้อำนวยการสถาบันวิชาไทย
เป็นพิธีกรในรายการ ลูกทุ่ง ท.ท.บ.5 ออกอากาศทางช่อง 5 ทุกวันอาทิตย์ เวลา 18.00 - 19.00 น. (ปัจจุบันไม่มีรายการแล้ว)
เขียนคอลัมน์หนังสือพิมพ์บันเทิงรายวัน สยามดารา ในคอลัมน์ชื่อ "ข้าวเกรียบลูกทุ่ง" (ยกเว้นวันอาทิตย์)
เป็นที่ปรึกษา บริษัทบางกอกคาสเส็ท หรือ (บริษัท แม่ไม้เพลงไทย)
เป็นผู้บริหารสายงานเพลงลูกทุ่งของ บริษัท บีบี.เรคคอร์ด จำกัด
เป็นพิธีกรรายการ "สังคีตสราญรมย์" ของ ศูนย์สังคีตศิลป์ ธนาคารกรุงเทพ จัดที่ สถาบันคึกฤทธิ์
เป็นพิธีกรรายการ "มนต์เพลงลูกทุ่ง" ของ ช่อง 10 เพลินทีวี ทุกวัน เวลา : 01.30 น. / 09.00 น. / 12.30 น. / 16.00 น. / 19.00 น. / 23.00 น.
ชื่อเสียงและความสำเร็จ

ด้านเขียนหนังสือ เป็นพ็อคเก๊ตบุคเรื่อง "ยี่เก จากดอกดินถึงหอมหวล" ของสำนักพิมพ์การะเกด ได้รับการยกย่องว่าเป็นผลงานชิ้นเอกด้านสารคดีชีวิตศิลปินชาวบ้าน(ลิเก)ที่ดีที่สุด
ด้านเขียนหนังสือคอลัมน์ พิพิธภัณฑ์เพลงลูกทุ่ง ตีพิมพ์ที่สยามรัฐรายวัน ได้รับการอ้างถึงว่าเป็นงานเขียนเรื่องราววงการเพลงที่เป็นระบบที่ดีที่สุดและนำมาซึ่งงานเกียรติยศอันครั้งใหญ่นั่นคืองานคอนเสิร์ต "กึ่งศตวรรษเพลงลูกทุ่งไทย ภาคที่ 1" วันที่ 16 กันยายน พ.ศ. 2532 และภาคที่ 2 ในปี พ.ศ. 2534 ณ ศูนย์วัฒนธรรมแห่งประเทศไทย
และยังเขียนนวนิยายเรื่อง มนต์รักลูกทุ่ง ฉบับสมบูรณ์มากที่สุดที่ได้รับการดัดแปลงจาบทภาพยนตร์ ของครู รังสี ทัศนพยัคฆ์
เจนภพ จบกระบวนวรรณ ยังถือเป็นผู้บุกเบิกวงการเพลงไทยลูกทุ่ง ในรายการ "อมตะเพลงไทย" จากทางสถานีวิทยุกระจายเสียงเสียงจากทหารเรือ เอฟเอ็ม 88.5 เมกะเฮิรตซ์ สร้างชื่อเสียงเป็นอย่างยิ่งให้กลายเป็นนักจัดรายการวิทยุเพลงลูกทุ่งชื่อดังจนถึงปัจจุบัน จนได้รับรางวัล "สายฟ้าทองคำดีเด่น" เป็นคนแรกของวงการเพลงลูกทุ่ง กลายเป็นต้นแบบของรายการเพลงจนปัจจุบันนี้ และยังเป็นผู้บุกเบิกรายการ "รายการบุปผาสวรรค์ ชุมชนคนรักเพลงลูกทุ่ง 24 ชั่วโมง" ทางสถานีวิทยุเพลงลูกทุ่งแห่งแรกของประเทศไทยในนามลูกทุ่งเอฟเอ็ม ร่วมกับคุณ วิทยา ศุภพรโอภาส ออกอากาศครั้งแรกวันที่ 1 สิงหาคม พ.ศ.2540 ให้กับ บริษัท กันตนา กรุ๊ป จำกัด (มหาชน) ทางช่อง ท.ท.บ.5
เคยตั้งวงดนตรีชื่อว่า ลูกทุ่งพันทาง ร่วมกับ ชาย เมืองสิงห์ ศิลปินแห่งชาติ และ กังวาลไพร ลูกเพชร อีกด้วย
ประพันธ์เพลง รักจริงให้ติงนัง,รักหนีที่เซเว่น รุ่ง สุริยา ,ใจแตกที่แมคโดนัลด์ สุนารี ราชสีมา , คนร่วมชายคา ผ่องศรี วรนุช ฯลฯ สร้างชื่อที่สุด
ด้านพิธีกรบนเวที งานเขียนบทกำกับการแสดงงาน "กึ่งศตวรรษเพลงลูกทุ่งไทย" เมื่อวันที่ 16 กันยายน พ.ศ. 2532 ณ ศูนย์วัฒนธรรมแห่งประเทศไทย คืองานสร้างชื่อมากที่สุด และเป็นงานที่วงการเพลงไทยลูกทุ่งภาคภูมิใจมากที่สุดเพราะ "เจนภพ" พลิกฟื้นคืนชีพให้เพลงลูกทุ่งกลับมายิ่งใหญ่ได้อีกครั้ง และเป็นงานหน้าพระที่นั่ง สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ครั้งแรก
ผลงานทางด้านการแสดงภาพยนตร์

ภาพยนตร์เรื่อง สิงห์คนองนา (สร้างโดย วิสันต์ สันติสุชา) พ.ศ. 2539
ภาพยนตร์เรื่อง เสือ โจรพันธุ์เสือ (นำแสดงโดย อำพล ลำพูน) พ.ศ. 2541
ภาพยนตร์เรื่อง มนต์เพลงลูกทุ่งเอฟเอ็ม (ภาพยนตร์โดย บัณฑิต ทองดี) พ.ศ. 2544
ภาพยนตร์เรื่อง เจ้าแม่สร้อยดอกหมาก (ภาพยนตร์โดย ไพจิตร ศุภวารี)
ผลงานทางด้านการแสดงละคร

ละครเรื่อง อยู่กับก๋ง ออกอากาศทางช่อง 3
ละครเรื่อง โอ้มาดา ออกอากาศทางช่อง 7
ละครเรื่อง พ่อ ตอน เพลงของพ่อ ออกอากาศทางช่อง 5
ละครเรื่อง มนต์รักลูกทุ่ง ออกอากาศทางช่อง 7 (2538)
ละครเรื่อง จิตสังหาร ออกอากาศทางช่อง 7
ละครเรื่อง หัวใจไกลปืนเที่ยง ออกอากาศทางช่อง 7
ละครเรื่อง ชะชะช่า ท้ารัก ออกอากาศทางช่อง 7
ละครเรื่อง ฟ้ากระจ่างดาว ออกอากาศทางช่อง 7
ละครเทิดพระเกียรติเรื่อง ตอน ใครมาซื้อที่ ออกอากาศวันที่ 3 ธันวาคม พ.ศ. 2548 ทางช่อง 7
ผลงานทางด้านเขียนหนังสือ

จุ๊บแจง
เก้าอี้ไม้ไผ่
มนต์รักลูกทุ่ง
ออกลิงออกค่าง
"ยี่เก" จากดอกดิน ถึง หอมหวน
ดวลเพลงกลางทุ่ง ร่วมเขียนกับ เอนก นาวิกมูล , สุกรี เจริญสุข , พูนพิศ อมาตยกุล , นพีสี นิมมานเหมินทร์
สุพรรณฝันหวาน  ร่วมเขียนกับ สุจิตต์ วงษ์เทศ , เอนก นาวิกมูล , มนัส โอภากุล , ทวี วัดงาม
บางข้อเขียน เกี่ยวกับ "สุรพล สมบัติเจริญ"
คนไทยขี้เล่น
ทางม้าลายกับสะพานลอย
มหรสพพื้นบ้าน
เพลงลูกทุ่ง
หมายเหตุความจงรักภักดี
แหล่งข้อมูลอื่น

เจนภพ จบกระบวนวรรณ. เพลงลูกทุ่ง, TK Park Music Library ชุดดนตรีไทย. กรุงเทพ : สำนักงานอุทยานการเรียนรู้, พ.ศ. 2550. 176 หน้า.  ISBN 978-974-8218-83-0
เจนภพ จบกระบวนวรรณ จัดรายการวิทยุ
ทวีปแอนตาร์กติกา

| --- | --- |

พื้นที่: 14,107,637 ตร.กม. (อันดับที่ 5) โดย 280,000 ตร.กม. ปราศจากน้ำแข็ง
ประชากร: ≈135 คน (ถาวร) ≈5,000 (ชั่วคราว) (อันดับที่ 7)
เดมะนิม: ชาวแอนตาร์กติกา (Antarctican)
ประเทศ: —
เขตเวลา: ดูที่ เวลาในทวีปแอนตาร์กติกา
โดเมนระดับบนสุด: .aq
เมืองใหญ่: —
ภาพถ่ายดาวเทียมของทวีปแอนตาร์กติกา
แอนตาร์กติกา (อังกฤษ: Antarctica /æntˈɑːrktɪkə/ไฟล์:En-us-Antarctica.ogg) เป็นทวีปที่อยู่ใต้สุดของโลก ตั้งอยู่ในภูมิภาคแอนตาร์กติกในซีกโลกใต้และเป็นที่ตั้งขั้วโลกใต้ทางภูมิศาสตร์ เกือบทั้งหมดอยู่ในวงกลมแอนตาร์กติกและล้อมรอบด้วยมหาสมุทรใต้ มีพื้นที่ประมาณ 14 ล้านตารางกิโลเมตร (5,500,000 ตารางไมล์) เป็นทวีปที่มีขนาดใหญ่เป็นอันดับ 5 ของโลก โดยใหญ่กว่าพื้นที่ของทวีปยุโรปประมาณ 40% และใหญ่กว่าทวีปออสเตรเลียถึง 2 เท่า พื้นที่ 98% ของทวีปปกคลุมด้วยน้ำแข็งหนาเฉลี่ย 1.9 กิโลเมตร ซึ่งครอบคลุมพื้นที่ทั้งหมดเว้นแต่ส่วนเหนือสุดของคาบสมุทรแอนตาร์กติก
โดยค่าเฉลี่ยแล้วแอนตาร์กติกาเป็นทวีปที่หนาวที่สุด แห้งแล้งที่สุด ลมแรงที่สุดและมีความสูงโดยเฉลี่ยมากที่สุด แอนตาร์กติกาเป็นทะเลทรายที่มีหยาดน้ำฟ้าเฉลี่ย 200 มิลลิเมตรต่อปีตามแนวชายฝั่งและพื้นที่ภายใน ในช่วงไตรมาสที่สามซึ่งเป็นช่วงที่หนาวสุดของปีจะมีอุณหภูมิเฉลี่ย -63 °C แต่ (ที่สถานีวอสตอค ของรัสเซีย) อุณหภูมิที่วัดได้เคยต่ำถึง -89.2 °C (และเคยวัดได้ถึง -94.7 °C โดยเป็นการวัดจากดาวเทียมในอวกาศ) บางสถานที่มีคนราว 1,000 ถึง 5,000 คนอาศัยในสถานีวิจัยที่กระจายอยู่ทั่วทั้งทวีปตลอดทั้งปี สิ่งมีชีวิตในแอนตาร์กติกาจะเป็นพวกสาหร่าย, แบคทีเรีย, เห็ดรา, พืช, โพรทิสต์และสัตว์บางชนิดเช่น ตัวเห็บ, ตัวไร, หนอนตัวกลม, เพนกวิน, สัตว์ตีนครีบและหมีน้ำส่วนพืชก็จะเป็นพวกทันดรา
แม้ว่ามีตำนานเล่าขานเกี่ยวกับการมีอยู่ของดินแดนใต้ตั้งแต่ยุคโบราณ แอนตาร์กติกาถูกระบุว่าเป็นดินแดนสุดท้ายบนโลกในประวัติศาสตร์ที่ถูกค้นพบ เพราะไม่มีใครเคยพบเลยจนกระทั่ง พ.ศ. 2363 นักสำรวจชาวรัสเซียเฟเบียน ก็อทลีป ฟอน เบลลิ่งเชาเซนและมิคาอิล ลาซาเรฟที่อยู่บนเรือสลุบวอสตอค และเรือสลุบเมอร์นีย์ ได้สังเกตเห็นหิ้งน้ำแข็งฟิมโบลแต่ก็ไม่ได้สนใจ เนื่องจากสภาพแวดล้อมที่ไม่เป็นมิตรต่อมนุษย์ ขาดแคลนทรัพยากรในการสำรวจและความห่างไกลของพื้นที่ ต่อมา พ.ศ. 2438 ทีมสำรวจชาวนอร์เวย์ได้รับการยืนยันถึงการมาเยือนดินแดนแห่งนี้เป็นครั้งแรก รูอาล อามึนเซิน ได้รับการบันทึกว่าเป็นมนุษย์คนแรกที่ไปถึงขั้วโลกใต้ในวันที่ 14 ธันวาคม ปี 2454
ทวีปแอนตาร์กติกาเป็นดินแดนใต้การปกครองร่วมโดยพฤตินัยตามกฎหมายระหว่างประเทศและอยู่ภายใต้การควบคุมของระบบสนธิสัญญาแอนตาร์กติกที่ลงนามครั้งแรกโดย 12 ประเทศใน พ.ศ. 2502 และตามด้วยการลงนามอีกเพิ่ม 38 ประเทศ ระบบสนธิสัญญานี้ห้ามมิให้มีการทำเหมืองแร่ กิจกรรมทางทหาร ทดลองระเบิดนิวเคลียร์และการกำจัดกากนิวเคลียร์ แต่จะสนับสนุนการวิจัยทางวิทยาศาสตร์และปกป้องชั้นโอโซนของทวีป ทำให้มีการทดลองอย่างต่อเนื่องโดยนักวิทยาศาสตร์ในช่วงฤดูร้อนมากถึง 5,000 คนบนทวีปนี้ แม้จะลดลงเหลือประมาณ 1,000 คนในช่วงฤดูหนาว ในขณะที่การท่องเที่ยว และกิจกรรมอื่น เช่น การตกปลายังเป็นกิจกรรมหลักในพื้นที่ของทวีปและบริเวณโดยรอบ แม้จะตั้งอยู่ห่างไกลจากทวีปอื่น แต่ทวีปนี้ได้รับผลกระทบจากมนุษย์อย่างมีนัยสำคัญ เช่น การก่อมลภาวะ, การลดลงของโอโซน และการเปลี่ยนแปลงสภาพภูมิอากาศ นอกจากนี้ การละลายของธารน้ำแข็งจำนวนมากในทวีปยังส่งผลต่อระดับน้ำทะเลที่สูงขึ้น รวมถึงการหมุนเวียนพลิกกลับของมหาสมุทรใต้ตลอดศตวรรษที่ผ่านมา นำไปสู่ผลกระทบที่สำคัญต่อสภาพภูมิอากาศในซีกโลกใต้
นิรุกติศาสตร์

ชื่อแอนตาร์กติกา (Antarctica ) เป็นการถอดเป็นอักษรโรมันจากคำประสมภาษากรีกคำว่า ἀνταρκτική (antarktiké ) เป็นคำนามเพศหญิงของ ἀνταρκτικός (antarktikós คำนามเพศชาย) ซึ่งมีความหมายว่า "ตรงข้ามกับอาร์กติก" หรือ "ตรงข้ามกับทิศเหนือ"
350 ปีก่อนคริสต์ศักราชแอริสตอเติลเขียนเกี่ยวกับภูมิภาคแอนตาร์กติกลงในหนังสืออุตุนิยมวิทยาของเขา, มารินัส ออฟ ไทเออร์ได้ใช้ชื่อนี้ในแผนที่โลกตั้งแต่ศตวรรษที่ 2 ของเขา ซึ่งถูกพบอยู่ในสภาพที่ไม่ได้ดูแลรักษา, นักประพันธ์ชาวโรมันไฮจีนัสและอพูเลียส (คริสต์ศตวรรษที่ 1-2) ใช้คำว่า polus antarcticus แทนขั้วโลกใต้ซึ่งเป็นการถอดเป็นอักษรโรมันจากชื่อภาษากรีก, ภาษาฝรั่งเศสโบราณรับมาเป็น pole antartike (ภาษาฝรั่งเศสปัจจุบัน pôle antarctique) โดยมีหลักฐานใน พ.ศ. 1813 และภาษาอังกฤษสมัยกลางรับมาต่อเป็นคำว่า pol antartik ในบทความวิชาการโดยเจฟฟรีย์ ชอสเซอร์ ใน พ.ศ. 1934 (ภาษาอังกฤษปัจจุบัน Antarctic Pole )
ก่อนที่จะมีความหมายทางภูมิศาสตร์ในปัจจุบัน คำนี้จะเอาไว้ใช้เรียกสถานที่ต่าง ๆ ที่อยู่ "ตรงข้ามกับทางเหนือ" เช่นอาณานิคมฝรั่งเศสที่ก่อตั้งขึ้นในบราซิลเป็นเวลาสั้น ๆ ในคริสต์ศตวรรษที่ 16 เรียกว่า "แอนตาร์กติกฝรั่งเศส" (ฝรั่งเศส: France Antarctique, โปรตุเกส: França Antártica)
ในช่วงทศวรรษปี 2433 จอห์น จอร์จ บาร์โธโลมิวชาวสกอตแลนด์ได้ทำแผนที่โดยใช้คำว่าแอนตาร์กติกาเป็นชื่อทวีปเป็นครั้งแรก
การเปลี่ยนแปลงชื่อ

ในยุโรปจินตนาการที่มีมายาวนานถึงทวีปที่ขั้วโลกใต้ (แต่ขณะนั้นยังไม่ได้ค้นพบ) เรียกขานดินแดนนี้ว่า เทร์รา ออสตราลิส (ละติน: Terra Australis) ซึ่งบางครั้งจะย่อเป็น 'ออสตราเลีย (ละติน: Australia)' ดังเช่นในภาพพิมพ์ไม้ที่ชื่อว่า Sphere of the winds ที่บันทึกอยู่ในตำราทางโหราศาสตร์ที่ตีพิมพ์ในแฟรงค์เฟิร์ตในปี พ.ศ. 2088 แม้ว่าชื่อเต็มดังกล่าวจะเป็นที่รู้จัก แต่ชื่อย่อ 'ออสตราเลีย' ก็ได้ถูกใช้ในแวดวงวิชาการของยุโรป
จากนั้นในคริสต์ศตวรรษที่ 19 ผู้ปกครองอาณานิคมที่ซิดนีย์ได้ยกเลิกชื่อดินแดนที่มีที่มาจากภาษาดัตช์ที่เรียกว่า นิวฮอลแลนด์ (ดัตช์: Nieuw Holland) แต่แทนที่จะตั้งชื่อใหม่พวกเขาได้นำชื่อ 'ออสตราเลีย' จากทวีปที่ขั้วโลกใต้มาใช้แทน ทำให้ทวีปที่ขั้วโลกใต้ไม่มีชื่อเรียกเป็นเวลากว่าแปดสิบปี ระหว่างช่วงเวลานั้นนักภูมิศาสตร์ได้พยายามหาชื่อที่เหมาะสม โดยค้นหาคำในบทกวีที่จะมาใช้แทน มีการเสนอคำอย่างเช่น อุลติมา (ละติน: Ultima) และ อันติโปเดีย (กรีก: Αντιποδια) จนในที่สุด แอนตาร์กติกา ได้ถูกนำมาใช้ในช่วงทศวรรษปี 2433
การศึกษาวิจัยในขั้วโลกใต้

เพื่อให้การศึกษาวิจัยด้านทางวิทยาศาสตร์และสิ่งแวดล้อมในทวีปแอนตาร์กติกา ประเทศต่าง ๆ จึงได้ตกลงร่วมมือสร้างศูนย์วิจัย โดยเริ่มเมื่อเดือนกรกฎาคม พ.ศ. 2553 ทำให้สามารถวัดความหนาและปริมาณของน้ำแข็งที่ปกคลุมทวีปแอนตาร์กติกาได้ และยังค้นพบว่าภายใต้น้ำแข็งที่หนากว่า 2,000 เมตรนั้น ยังมีแผ่นดินที่กว้างใหญ่อยู่ หลังจากนั้นการค้นคว้าวิจัยเกี่ยวกับทวีปแอนตาร์กติกาก็ได้รับความสนใจมากขึ้นทีเดียว และในปี 2553 หลายประเทศได้ร่วมลงนามก่อตั้งสนธิสัญญาสำหรับทวีปแอนตาร์กติกาขึ้น โดยให้ทุกประเทศสามารถเข้าทำการศึกษาวิจัยได้ ยกเว้นแต่การทำกิจกรรมด้านทหาร
การศึกษาวิจัยในขั้วโลกใต้ > ศูนย์วิจัยที่ทวีปแอนตาร์กติกา

ดินแดนหลาย ๆ แห่งในทวีปแอนตาร์กติกาถูกประเทศต่าง ๆ อ้างกรรมสิทธิ์ครอบครอง เช่น ประเทศอาร์เจนตินา, ชิลี, ออสเตรเลีย, นิวซีแลนด์, สหราชอาณาจักร เป็นต้น และในดินแดนเหล่านี้ก็จะมีศูนย์วิจัยของประเทศต่าง ๆ ตั้งอยู่ ทั้งทวีปแอนตาร์กติกามีศูนย์วิจัยของประเทศต่าง ๆ มากกว่า 20 ประเทศ จำนวน 60 แห่ง ในช่วงฤดูหนาวจะมีนักวิจัยทำงานอยู่ที่นี่ประมาณ 1,000 คน และจะเพิ่มเป็น 4,000 คนในฤดูร้อน ในศูนย์วิจัยแมกเมอร์โดที่อยู่ในเขตที่นิวซีแลนด์อ้างกรรมสิทธิ์ เป็นศูนย์วิจัยและชุมชนที่ใหญ่ที่สุดในแอนตาร์กติกา สามารถรองรับนักท่องเที่ยวได้มากถึง 1,000 คน
ภูมิประเทศ

แอนตาร์กติกาเป็นทวีปที่อยู่ทางทิศใต้สุดของโลก โดยตั้งอยู่ในเขตแอนตาร์กติกเซอร์เคิลรอบขั้วโลกใต้ ล้อมโดยมหาสมุทรใต้ มีพื้นที่มากกว่า 14 ล้านตารางกิโลเมตร เป็นทวีปที่ใหญ่เป็นอันดับที่ 5 ของโลก มีชายฝั่งยาว 17,968 กิโลเมตร
ประมาณร้อยละ 98 ของแอนตาร์กติกาถูกปกคลุมด้วยพืดน้ำแข็งแอนตาร์กติกา พืดน้ำแข็งหนาเฉลี่ย 1.6 กิโลเมตร ทวีปนี้มีน้ำแข็งถึงราวร้อยละ 90 ของน้ำแข็งทั้งหมดบนโลก ทำให้มีน้ำจืดประมาณร้อยละ 70 ของโลก ถ้าน้ำแข็งทั้งหมดละลายแล้ว ระดับน้ำทะเลจะสูงขึ้นประมาณ 61 เมตร
จุดที่สูงที่สุดของทวีปคือยอดเขาวินสันแมสซิฟ มีความสูง 4,892 เมตร ตั้งอยู่ในเทือกเขาเอลส์เวิร์ท ถึงแม้ว่าแอนตาร์กติกาจะมีภูเขาไฟจำนวนมาก แต่มีเพียงแห่งเดียวที่ทราบแน่ชัดว่ายังคงคุกรุ่นอยู่คือภูเขาไฟเอเรบัสบนเกาะรอสส์ ในปีพ.ศ. 2547 นักสำรวจชาวอเมริกันและแคนาดาค้นพบภูเขาไฟใต้น้ำในคาบสมุทรแอนตาร์กติก โดยหลักฐานแสดงให้เห็นว่าภูเขาไฟนี้อาจยังคุกรุ่นอยู่เช่นกัน
อาณาเขตแอนตาร์กติกา

| ปีที่เริ่มอ้างสิทธิ์ | ประเทศ | ดินแดน | ชื่อในภาษาท้องถิ่น | ขอบเขตการอ้างสิทธิ์ | แผนที่ |
| --- | --- | --- | --- | --- | --- |
| 2382 |  ฝรั่งเศส |  อาเดลีแลนด์ | Terre Adélie | 142°02'ตะวันออก ถึง 136°11'ตะวันออก |  |
| 2451 |  บริเตนใหญ่ |  อาณานิคมหมู่เกาะฟอล์กแลนด์ (2451-2505)   บริติชแอนตาร์กติกเทร์ริทอรี (2505-) | Falkland Islands Dependencies   British Antarctic Territory | 20°00′W to 80°00′W รวมทั้งพื้นที่ซ้อนทับ: 53°00′W ถึง 25°00′W อ้างสิทธิ์โดย อาร์เจนตินา (2486)  74°00′W ถึง 53°00′W  อ้างสิทธิ์โดย ชิลี (2483) และ อาร์เจนตินา (2486)  80°00′W ถึง 74°00′W อ้างสิทธิ์โดย ชิลี (2483)  |  |
| 2466 |  นิวซีแลนด์ |  รอสส์ดีเพนเดนซี | Ross Dependency | 150°00′ ตะวันตกถึง 160°00′ ตะวันออก |  |
| 2472 |  นอร์เวย์ |  เกาะปีเตอร์ที่ 1 | Peter I Øy | 68°50′S 90°35′W﻿ / ﻿68.833°S 90.583°W﻿ / -68.833; -90.583﻿ (Peter I Island) |  |
| 2476 |  ออสเตรเลีย |  ออสเตรเลียนแอนตาร์กติกเทร์ริทอรี | Australian Antarctic Territory | 160°00′ตะวันออกถึง 142°02'ตะวันออก และ 136°11'ตะวันออกถึง 44°38'ตะวันออก |  |
| 2482 |  นอร์เวย์ |  ควีนมอดแลนด์ | Dronning Maud Land | 44°38'ตะวันออกถึง 20°00′ตะวันตก |  |
| 2483 |  ชิลี |  ชิเลียนแอนตาร์กติกเทร์ริทอรี | Territorio Chileno Antártico | 53°00′ตะวันตกถึง 90°00′ตะวันตก |  |
| 2486 |  อาร์เจนตินา |  อาร์เจนไทน์แอนตาร์กติกา | Antártida Argentina | 25°00′ตะวันตกถึง 74°00′ตะวันตก |  |
|  | (ไม่มี) | ดินแดนที่ไม่ถูกอ้างสิทธิ์ (มารีเบิร์ดแลนด์) | Marie Byrd Land | 90°00′ตะวันตกถึง 150°00′ตะวันตก (ยกเว้น เกาะปีเตอร์ที่ 1) |  |
อาณาเขตแอนตาร์กติกา > อดีตอาณาเขต

| ปีที่อ้างสิทธิ์ | ประเทศ | ดินแดน | ชื่อในภาษาท้องถิ่น | ขอบเขตการอ้างสิทธิ์ | ข้อมูล | แผนที่ |
| --- | --- | --- | --- | --- | --- | --- |
| 2455-2455 |  ญี่ปุ่น |  ยามาโตะยูคิฮาระ | 大和雪原 | 150°00′ ตะวันตกถึง 160°00′ ตะวันออก | ปัจจุบันดินแดนนี้คือ รอสส์ดีเพนเดนซี |  |
| 2482-2488 |  ไรช์เยอรมัน |  นิวสวาเบีย | Neuschwabenland | 44°38'ตะวันออกถึง 20°00′ตะวันตก | ปัจจุบันดินแดนนี้คือ ควีนมอดแลนด์ |  |
ดูเพิ่ม

สถานีย่อยภูมิศาสตร์